CELEX: 62013TN0507
Language: da
Date: 2013-09-23 00:00:00
Title: Sag T-507/13: Sag anlagt den 23. september 2013 — SolarWorld m.fl. mod Kommissionen

9.11.2013   
            
            
               DA
            
            
               Den Europæiske Unions Tidende
            
            
               C 325/50
            
         Sag anlagt den 23. september 2013 — SolarWorld m.fl. mod Kommissionen
   (Sag T-507/13)
   2013/C 325/80
   Processprog: engelsk
   
      Parter
   
   
      Sagsøgere: SolarWorld AG (Bonn, Tyskland), Brandoni solare SpA (Castelfidardo, Italien), Global Sun Ltd (Sliema, Malta), Silicio Solar, SAU (Puertollano, Spanien) og Solaria Energia y Medio Ambiente, SA (Madrid, Spanien) (ved advokat L. Ruessmann og solicitor J. Beck)
   
      Sagsøgt: Europa-Kommissionen
   
      Sagsøgernes påstande
   
   
               —
            
            
               Sagen antages til realitetsbehandling, og der gives sagsøgerne medhold.
            
         
               —
            
            
               Kommissionens afgørelse 2013/423/EU af 2. august 2013 om godtagelse af et tilsagn afgivet i forbindelse med antidumpingproceduren vedrørende importen af fotovoltaiske moduler af krystallinsk silicium og nøglekomponenter hertil (dvs. celler og wafere) med oprindelse i eller afsendt fra Folkerepublikken Kina annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgerne anført tre anbringender.
   
               1)
            
            
               Med det første anbringende gøres gældende, at den anfægtede afgørelse har tilsidesat sagsøgernes ret til en retfærdig rettergang, princippet om god forvaltningsskik, sagsøgernes ret til forsvar samt antidumpinggrundforordningens (1) artikel 8, stk. 4, og artikel 19, stk. 2, eftersom
               
                           —
                        
                        
                           Kommissionen nåede til enighed med den kinesiske regering og det kinesiske handelskammer for maskiner og udstyr, på vegne af en stor gruppe af kinesiske eksportproducenter, uden at give en korrekt og fyldestgørende meddelelse om de væsentligste vilkår i det omhandlede tilsagn.
                        
                     
                           —
                        
                        
                           Kommissionen har undladt at give berørte parter en mulighed for at fremsætte rettidige og effektive kommentarer til den tilsagnsordning, som blev accepteret ved den anfægtede afgørelse.
                        
                     
         
               2)
            
            
               Med det andet anbringende gøres gældende, at der er foretaget et åbenbart urigtigt skøn og sket en tilsidesættelse af antidumpinggrundforordningens artikel 6, stk. 1, og artikel 8, stk. 1, for så vidt som den anfægtede afgørelse afviger vilkårligt fra konklusionerne af Kommissionens undersøgelse og fastsætter minimumsimportpriserne på niveauer, der er åbenbart utilstrækkelige til at afhjælpe den skade, der er påført EU-producenter.
            
         
               3)
            
            
               Med det tredje anbringende gøres gældende, at der er sket en tilsidesættelse af artikel 101, stk. 1, TEUF, for så vidt som den anfægtede afgørelse accepterer og forstærker en horisontal prisfastsættelsesordning og derfor er i strid med kravet ifølge traktaten om Den Europæiske Unions funktionsmåde om, at konkurrencen ikke må fordrejes inden for det indre marked.
            
         
      (1)  Rådets forordning (EF) nr. 1225/2009 af 30.11.2009 om beskyttelse mod dumpingimport fra lande, der ikke er medlemmer af Det Europæiske Fællesskab (EUT L 343, s. 51).